केवल यूपी तक राहुल की संवेदना क्यों : भाजपा  
रूड़ी ने कहा, "जब उत्तर प्रदेश में पुलिस ने कहर ढाया तब कांग्रेस का अलग मानदंड था और जब दिल्ली में पुलिस ने कहर बरपाया तब उसने कुछ और मानदंड अपनाया।"
कांग्रेस महासचिव राहुल गांधी की भट्टा-पारसौल यात्रा पर कटाक्ष करते हुए मुख्य विपक्ष दल भारतीय जनता पार्टी (भाजपा) ने मंगलवार को सवाल किया कि कांग्रस पार्टी की 'संवेदना' केवल उत्तर प्रदेश की घटनाओं तक सीमित क्यों है? उसने बाबा रामदेव के शिविर पर हुई पुलिस कार्रवाई पर संवेदना क्यों नहीं दिखाई?  भाजपा प्रवक्ता राजीव प्रताप रूड़ी ने कहा, "जब उत्तर प्रदेश में पुलिस ने कहर ढाया तब कांग्रेस का अलग मानदंड था और जब दिल्ली में पुलिस ने कहर बरपाया तब उसने कुछ और मानदंड अपनाया।"  रूड़ी ने एक संवाददाता सम्मेलन में कहा, "बाबा रामदेव के शिविर पर मध्यरात्रि में हमला बोला गया, आसूं गैस के गोलों का इस्तेमाल किया गया और महिलाओं तथा बच्चों पर लाठीचार्ज किया गया। इस पर सभी पार्टियों ने चर्चा की थी।"  उन्होंने कहा, "हम जानना चाहते हैं कि कांग्रेस की संवेदना उत्तर प्रदेश की घटनाओं तक ही सीमित क्यों है, कांग्रेस नेतृत्व ऐसी संवेदना देश की  किसी घटना, खासतौर से राष्ट्रीय राजधानी की घटना पर क्यों नहीं दिखा सकता?"  गौरतलब है कि राहुल गांधी उत्तर प्रदेश के भट्टा-पारसौल गांव की पदयात्रा कर रहे हैं, जहां दो माह पूर्व किसानों ने अनुचित मुआवजे के खिलाफ उग्र प्रदर्शन किया था। रूड़ी ने सवाल किया, "एक राष्ट्रीय नेता की संवेदना के दोहरे मानदंड कैसे हो सकते हैं?"  उल्लेखनीय है कि दिल्ली के रामलीला मैदान में पांच जून की रात पुलिस ने योग गुरु बाबा रामदेव के शिविर पर धावा बोला था और उनके समर्थकों पर लाठीचार्ज किया था जिसमें कई लोग घायल हो गए थे। इस घटना के कारण सरकार की व्यापक आलोचना हुई थी।